Grondkwessie ‘nie meer ŉ nare monster’Pres. Cyril Ramaphosa spreek die wêreldmedia toe in Davos, Switserland. Foto: ANA Pres. Cyril Ramaphosa het ’n emosionele etiese argument aangevoer om die land se grondhervormingsbeleid te verdedig teenoor lede van die internasionale media by die Wêreld- Ekonomiese Forum in Davos, Switserland. Ramaphosa het Woensdag op ŉ nuuskonferensie daarop aangedring dat grondgrype nie geduld sal word nie en dat grondonteiening ordelik en binne ŉ wetlike raamwerk uitgevoer sal word. Hy het toegegee dat die vraagstuk van grondhervorming wêreldwyd baie belangstelling gewek het asook baie debat binnelands, maar hy sê dis nodig om toe te sien dat die onreg van die verlede reggestel word. “Ons het dit in verskillende forums wêreldwyd gesê en die versekering gegee dat ons nie grondgrype in Suid-Afrika sal toelaat nie,” het Ramaphosa gesê. “Grondhervorming sal ingevolge die Grondwet behartig word, maar … ons sal seker maak dat ons sorg vir die mense wat die reg ontsê is om grond te besit.” Ramaphosa het gesê: “Ek dink ons is op ŉ goeie pad.” Hy het die proses van openbare oorlegpleging verduidelik en gesê die grondkwessie is nie meer die “nare monster wat mense gemeen het dit sou wees nie. Dit strook met ons transformasieproses om Suid-Afrika beter te maak, om dit ŉ beleggingsbestemming te maak.” Volgens hom het die regering nie ŉ verskuilde agenda nie. “Ek meen dis waarom ons op ons beleggingskonferensie met beleggers kon praat oor ons benadering tot grondhervorming en hulle tot $20 miljard kon belê.”